Omnibus presentes litteras inspecturis, officialis Autissiodorensis salutem in Domino. Noveritis quod inter cetera que in litteris bone memorie Agnetis olim abbatisse Sancti-Juliani Autissiod. continentur duos articulos infrascriptos vidimus contineri, quos verbo ad verbum presentibus litteris fecimus annotari. Quorum unus talis est: In omnibus festivitatibus Beate Marie, Sancte-Crucis, Beati-Petri et Sancti-Andree, presbyter Sancti-Martini omnes parrochianos suos adducere debet ad ecclesiam Sancte-Marie, ad audiendam missam. Item alius talis est: omnes servientes Sancti-Juliani si uxores acceperint, benedicentur in ecclesia Beate-Marie, et omnis oblacio eorum et omnium qui benedicti fuerint ibidem thesaurarie erit, et sacerdos Beati-Martini jus suum cum purificatione tantum accipiet. Quod autem in predictis duobus articulis vidimus contineri verbo ad verbum transcribi fecimus et presenti eorum transcripto, salvo jure alterius, sigillum curie Autissiodorensis diximus apponendum. Datum et visum die martis post octabas Purificationis Beate Marie-Virgini, anno domini M° CC° LXIX.